<classify> HOSPITALI ya Benjamin Mkapa ya jijini Dodoma imefanya upandikizaji fi go mwingine wa mara ya tatu, kwa kuwapandikiza wagonjwa watatu, ambao tayari wamepona na wanaendelea vizuri.Upandikizaji figo uliofanyika mwishoni mwa wiki, unaifanya hospitali hiyo kuwa imeshapandikiza jumla ya wagonjwa saba ambao wote wamepona na wanaendelea vizuri. Akizungumza na gazeti hili jana, Mkurugenzi Mtendaji wa hospitali hiyo, Dk Alphonce Chandika alisema upandikizaji figo kwa mwaka huu, ulifanyika Machi 15 na 16, mwaka huu katika hospitali hiyo iliyoko Chuo Kikuu cha Dodoma UDOM. Dk Chandika alisema upandikizaji figo huo kwa wagonjwa watatu, ulikuwa na mafanikio makubwa na wagonjwa waliopandikizwa wanaendelea vizuri.Alisema upandikizaji huo ni wa mara ya tatu, wa kwanza ulifanyika Machi mwaka jana ambao alipandikizwa figo mgonjwa mmoja ambaye amepona na anaendelea vizuri. Dk Chandika alisema awamu ya pili ya upandikizaji figo, ulifanyika Agosti mwaka jana ambao wagonjwa watatu walipandikizwa figo na wote wamepona na wanaendelea vizuri.Katika upandikizaji figo uliofanyika mwishoni mwa wiki iliyopita, Naibu Waziri wa Afya, Maendeleo ya Jamii, Jinsia, Wazee na Watoto, Dk Faustine Nduulile alishuhudia na alipongeza juhudi zinazofanywa na madaktari wa Tanzania. Akizungumza baada ya kushuhudia upandikizaji figo uliofanywa kwa ushirikiano wa madaktari wa Japan na wazalendo, Dk Ndugulile aliwashukuru wataalamu kutoka Japan kwa kushirikiana na madaktari wazalendo wa hospitali hiyo, kufanikisha upandikizaji figo kwa wagonjwa kadhaa katika hospitali hiyo.Kwa kweli tunazidi kusonga mbele katika sekta ya afya, matibabu na huduma za kibingwa zinaendelea kuimarika kwa kasi hapa nchini, alisema Dk Ndugulile. Alisema serikali ina kila sababu wana kuhakikisha wanafikia lengo la kuepusha safari za nje na kupunguza gharama za matibabu, ambazo serikali ilikuwa ikizitumia kulipia gharama za matibabu nje ya nchi.Upasuaji wa kupandikiza figo unachukua saa tano hadi sita, jambo ambalo si kitu kidogo, alisema Dk Ndugulile. Daktari Bingwa, Higashiue ambaye ni Makamu wa Rais wa Tokushukay Medical Group alisema wamekuja nchini kwa ajili ya kusaidiana na madaktari wa Tanzania katika kuokoa wananchi kutokana na magonjwa ya figo.Dk Higashiue alisema Japan na Tanzania wana ushirikiano mzuri katika sekta ya afya na alibainisha kwamba wana kila sababu ya kujivunia huduma, wanayoitoa kwa wananchi wa Tanzania katika kuokoa maisha yao.Daktari Bingwa wa Magonjwa ya Figo katika Hospitali ya Benjamin Mkapa mkoani Dodoma, Dk Jessy Shija alisema wapo katika hatua za mwisho, kupeleka madaktari nchini Japan ili kupata ujuzi zaidi wa kupandikiza figo. Dk Shija aliwataka waliopandikizwa figo katika hospitali hiyo, wafuate masharti yaliyotolewa na madaktari na kutumia dawa ambazo wanapewa kwa ajili ya kuimarisha afya zao.  <topic>: kitaifa 